Урысейм гуэдзымкIэ пашэныгъэр еубыдыж
ЩэкIуэгъуэм и 18 — 19-хэм Сочэ къалэм щекIуэкIащ Гуэдзым елэжьхэм я II дунейпсо форумыр. Ар къызэрагъэпэщащ Урысей Федерацэм и Правительствэм и УнафэщI Медведев Дмитрий и жэрдэмкIэ. Зэхуэсыр езыгъэкIуэкIар УФ-м Мэкъумэш хозяйствэмкIэ и министерствэращ.
Форумым и лэжьыгъэм хэтащ УФ-м и Правительствэм и УнафэщI Медведев Дмитрий, абы и къуэдзэ Дворкович Аркадий, мэкъумэш хозяйствэмкIэ министр Ткачёв Александр сымэ, нэгъуэщIхэри.
Дунейпсо рынокым и къэхъукъащIэ ин дыдэм Сочэ къалэм щызэхуишэсат цIыху 2500-рэ. Абыхэм яхэтащ нэгъуэщI къэрал 27-м къикIа гупхэр, Урысей Федерацэм и щIыналъэ 49-м щыщхэр, Урысейм, нэгъуэщI къэралхэм я агробизнесышхуэм я лIыкIуэхэр, дуней псом щыцIэрыIуэ щIэныгъэлIхэмрэ кIэлъыплъакIуэхэмрэ.
Форумым зыщытепсэлъыхьахэм ящыщщ ерыскъыхэкIхэмкIэ шынагъуэншагъэм и щытыкIэр, апхуэдэуи дунейпсо рынокыр гуэдзкIэ къызэгъэпэщынымкIэ Урысей Федерацэм увыпIэ лъагэ зэриIыгъри къыщыхагъэщащ абы. «Гуэдзым елэжьынымрэ абы и рынокымрэ: дунейпсо зэхъуэкIыныгъэмрэ IэмалыщIэхэмрэ» и фIэщыгъэу япэ махуэм екIуэкIа зэIущIэшхуэм къыщыпсэлъащ Урысей Федерацэм и Правительствэм и УнафэщI Медведев Дмитрий. Абы къыхигъэщащ УФ-м санкцэхэр къызэрыхуагъэувам емылъытауэ, къэралыр мэкъумэш хозяйствэм сыт и лъэныкъуэкIи щIэгъэкъуэн зэрыхуэхъунур. «Дэ зэдухылIащ бюджетым щыщу а унэтIыныгъэм хухэтхам кIэрыдмыудыжыну, Къэрал Думэми ар къыддиIыгъащ», — жиIащ Премьер-министрым. Правительствэм и УнафэщIым апхуэдэу къыхигъэщащ гуэдз тонн мелуани 130-м нэблагъэ илъэсым кърахьэлIэныр дызыхуэкIуэ илъэсхэм ягъэзэщIэн хуей къалэну зэрыщытыр.
Пленарнэ зэIущIэм и пэ къихуэу УФ-м и Правительствэм и УнафэщIым и къуэдзэ Дворкович Аркадий яIущIащ нэгъуэщI къэралхэм къикIа гупхэмрэ дунейпсо IуэхущIапIэхэм я унафэщIхэмрэ. Къызэхуэсахэр тепсэлъыхьащ ерыскъыхэкIхэр къэзылэжьу дуней псом щыIэхэм деж Урысейм щиIыгъ увыпIэм зэхъуэкIыныгъэ зэригъуэтынум. Дворкович къызэрыхигъэщамкIэ, иужьрей илъэсхэм ди къэралым пашэныгъэр щиубыдыжащ дунейпсо утыкум гуэдз изышэхэм я деж. УФ-м мэкъумэш хозяйствэмкIэ и министр Ткачёв Александр и къэпсэлъэныгъэм гулъытэ щыхуищIащ, щIыдагъэм и уасэр зэрехуэхам тепщIыхьмэ, гуэдзыр Урысейм хамэ къэралхэм щищэхэм я нэхъыщхьэ зэрыхъум.
«Гуэдзым и дунейпсо рынокым зэхъуэкIыныгъэхэр егъуэт, — къыхигъэщащ Ткачёвым. — Абы къыдэкIуэуи, дунейпсо экспортым Урысейм къыщылъыс Iыхьэр 1 процентым къыщежьэри, 10-м нэсащ. УФ-м гъэтIылъыгъэшхуэхэр иIэщ икIи абыхэм адэкIи хигъэхъуэфынущ.».
Дунейпсо форумым и етIуанэ махуэм щытепсэлъыхьащ ерыскъыхэкI индустрием и зыужьыныгъэм и мызакъуэу, мэкъумэш хозяйствэр нобэ зыIут гугъуехьхэм. Бизнес-форумхэр ирагъэкIуэкIащ, сессиехэр къызэрагъэпэщащ.
«ТехнологиещIэхэм я техникэ» бизнес-форумым хэтахэм я Iуэху еплъыкIэр зэтехуащ: УФ-м и Правительствэмрэ Мэкъумэш хозяйствэмкIэ министерствэмрэ зыхуагъэувыжа къалэн нэхъыщхьэр — илъэсым къриубыдэу гуэдз тонн мелуани 150-м нэблагъэ кърахьэлIэ — къуажэдэсхэр техникэщIэкIэ къызэрамыгъэпэщауэ зэрамыгъэзэщIэфынур.
УФ-м Мэкъумэш хозяйствэмкIэ и министерствэм КъэкIыгъэхэм якIэлъыплъынымкIэ, механизацэмрэ къэкIыгъэхэр хъумэнымкIэ и департаментым и уна-фэщI Чекмарёв Пётр къызэрыхигъэщамкIэ, зыхуагъэувыжа гуэдз тонн бжыгъэр къагъэкIын папщIэ техникэ паркыр хуэди 2 — 3-кIэ нэхъыбэ щIыпхъэщ — тракторхэр мин 850 — 900 хъун хуейщ, комбайнхэм я бжыгъэр мин 60-м нэгъэсыпхъэщ (иджыпсту зэрыхъур мин 18-щ).
Урысей Федерацэм мэкъумэш хозяйствэмкIэ и министрым и къуэдзэ Левин Сергей зэрыжиIамкIэ, Урысейм нобэкIэ хузэфIэкIыну псор игъэзэщIащ, адэкIэ агропромышленнэ унэтIыныгъэм зэрызиужьыну программэщIэ зэхэгъэувэн хуейщ. «КъыщIэдгъэкI ерыскъыхэкIхэм я фIагъыр Iэмал имыIэу къэIэтыпхъэщ, логистикэр егъэфIэкIуэн хуейщ, зыхуэныкъуэ ухуэныгъэхэр зэрызэфIэдгъэувэн мылъку къешэлIапхъэщ», — жиIащ министрым и къуэдзэм.
УФ-м мэкъумэш хозяйствэмкIэ и министр Ткачёв Александр зэхуэсышхуэм и етIуанэ махуэм зэпсэлъэныгъэхэр дригъэкIуэкIащ Бангладеш ЦIыхубэ Республикэм ерыскъыхэкIхэмкIэ и министр Камрул Ислъам. Абы лъэныкъуэхэр щызэгурыIуащ урысей мэкъумэшхэкIхэр зэращэхуну щIыкIэмкIэ.
Гуэдзым елэжьхэм я иджырей форумыр дунейпсо мыхьэнэ зиIэ зэпсэлъапIэу къыщIэкIащ. Форумыр сэбэп хъуащ къэрал зэхуэмыдэхэм я зэпыщIэныгъэхэр гъэбыдэнымкIэ, гуэдзым теухуауэ щыIэ проектыщIэхэр хэIущIыIу хъунымкIэ.
Беляевэ Марие.
«Аргументы и факты»
